**A**ɣ**erbaz aseklan (amussu aseklan)**

**1-****Tabadut**

D tagruma n yimyura, sεan yiwet n tmuɣli ɣef tsekla, tẓuri akked d umaḍal. S wawal-nniḍen yiwen udasil i d-skunayen s umata, deg umeskan.

-Deg usegzawal aseklan (2006 :170) : *« Aɣerbaz aseklan, yemmal-d s wudem usdid asegru n yimyura ɣer yiwen umahil asensekdan, s tuget, akked wallalen n useẓreg.* »[[1]](#footnote-1).

**2-Iferdisen igejdanen n uɣerbaz aseklan**

Sumata, llan ukuẓ n yiferdisen s wacu i d-yettbin uɣerbaz aseklan :

**2-1-Ameskan**

 D aḍris yecban tabrat, tazwart, adlis atg ; ideg d-ssegzayen yimyura n umussu adasil n tmuɣli-nsen, d yimenzayen fernen. Ineggura-ya d wid ssemrasen nutni yakan deg yiqeddicen-nsen. Ameskan amezwaru i d-ibanen deg umezruy aseklan d win i d-yura Bu Bellay, deg useggas1949, isemma-yas « *Défense et illustration de la langue Française* » ; deg-s issegza-d imenzayen n ugraw n « *La* *Pléiade* » i ibedden sumata ɣef urwas n yiqeddicen akked yimyura igrikiyen (gréco-latins). Maca s wudem unsib d « Ameskan n uẓruzamul » [[2]](#footnote-2) i yettuneḥsaben d amezwaru, aya almend n yisem-is yakan. Ameskan-a d win i d-yura J. Moréas, deg uɣmis *« Le figaro* », ass 18/09/1896.

**2-2-Abeddel n unagraw n tewsatin tiseklanin**

Talalit n umussu neɣ uɣerbaz aseklan tgellu-d s ubeddel n tewsatin d tmudimin yellan yakan. Abeddel-a yezmer ad d-ibin s watas n wudmawen. MD.1 : irumansiyen sxelḍen takensa akked tmellaɣt akken ad d-ssufɣen tawsit n tmuggit (takensa+ tamellaɣt= tamuggit)[[3]](#footnote-3).

**2-3- Asrukkes n kra n tewsatin tiseklanin** (*domination d’un genre littéraire*)

Yal aɣerbaz yesεa tiwsatin yesmenyif ɣef tiyaḍ, dɣa ad naf imyura-as uran s waṭas deg tewsatin-a. Amedya, iklasikiyen ḥemmlen tawsit n umezgun ; irumansiyen ttmilen ɣer tmedyazt ladɣa tin n yiḥulfan ; igmawiyen smenyifen tawsit n wungal…

**2-4- Ittafttaren n termest akked uz**ɣ**an n umussu**

Ittafttaren-a zemren ad ilin d tibratin, d imagraden, d idlisen, d iɣmisen neɣ d tisɣunin. Ttilin amzun d inagan ɣef tilin n uɣerbaz imi skunan-d d wudem akmam tarmest akked uzɣan-is ama ɣer yimeɣriyen neɣ ɣer yimussnawen n taɣult.

1. « ‘’Ecole ‘’ littéraire désigne au sens strict, un regroupement d’écrivains autour d’un programme esthétique et, souvent, de moyens éditoriaux ». [↑](#footnote-ref-1)
2. « Le manifeste du Symbolisme » [↑](#footnote-ref-2)
3. Tragédie+ comédie= le drame romantique. [↑](#footnote-ref-3)